CELEX: 32019D0081
Language: ro
Date: 2019-01-17 00:00:00
Title: Decizia de punere în aplicare (UE) 2019/81 a Comisiei din 17 ianuarie 2019 de modificare a anexei I la Decizia de punere în aplicare (UE) 2016/2008 privind măsurile zoosanitare de combatere a dermatozei nodulare contagioase în anumite state membre [notificată cu numărul C(2019) 102] (Text cu relevanță pentru SEE.)

21.1.2019   
               
               
                  RO
               
               
                  Jurnalul Oficial al Uniunii Europene
               
               
                  L 18/43
               
            
         DECIZIA DE PUNERE ÎN APLICARE (UE) 2019/81 A COMISIEI
         din 17 ianuarie 2019
         de modificare a anexei I la Decizia de punere în aplicare (UE) 2016/2008 privind măsurile zoosanitare de combatere a dermatozei nodulare contagioase în anumite state membre
         
            
               [notificată cu numărul C(2019) 102]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
         având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile din cadrul Uniunii cu anumite animale vii și produse în vederea realizării pieței interne (2), în special articolul 10 alineatul (4),
         având în vedere Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (3), în special articolul 14 alineatul (2), articolul 19 alineatul (1) litera (a), articolul 19 alineatul (3) litera (a) și articolul 19 alineatele (4) și (6),
         având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (4), în special articolul 4 alineatul (3),
         întrucât:
         
                     (1)
                  
                  
                     Directiva 92/119/CEE stabilește măsurile generale de control de aplicat în cazul apariției unui focar cauzat de anumite boli ale animalelor, inclusiv dermatoza nodulară contagioasă (DNC). Aceste măsuri de control includ instituirea de zone de protecție și de supraveghere în jurul exploatației infectate și prevăd, de asemenea, pe lângă alte măsuri de control, vaccinarea de urgență în cazul apariției unui focar de DNC.
                  
               
                     (2)
                  
                  
                     Decizia de punere în aplicare (UE) 2016/2008 a Comisiei (5) stabilește măsurile zoosanitare care trebuie luate în ceea ce privește focarele de DNC în statele membre sau în părți ale acestora astfel cum sunt enumerate în anexa I la decizia menționată, inclusiv cerințele minime pentru programele de vaccinare împotriva DNC prezentate Comisiei de către statele membre spre aprobare. Decizia de punere în aplicare (UE) 2016/2008 definește „zonele infectate” ca fiind acele părți ale teritoriului unui stat membru menționate în partea II din anexa I la respectiva decizie de punere în aplicare, care includ zonele în care a fost confirmată DNC și orice zone de protecție și de supraveghere instituite în conformitate cu Directiva 92/119/CEE și în care vaccinarea împotriva DNC poate fi pusă în aplicare în urma aprobării unor programe de vaccinare. Aceasta definește, de asemenea, „zonele indemne cu vaccinare” ca fiind acele părți ale teritoriului unui stat membru menționate în partea I din anexa respectivă, care includ zonele din afara zonelor infectate cu DNC și în care vaccinarea împotriva DNC este pusă în aplicare în urma aprobării unor programe de vaccinare.
                  
               
                     (3)
                  
                  
                     În august 2015, prezența DNC a fost confirmată pentru prima dată în Grecia. În 2016 au fost cazuri de DNC în Bulgaria și cazuri suplimentare în Grecia, precum și într-o serie de țări terțe învecinate. În 2017, DNC a fost prezentă într-o măsură mai mică în sud-estul Europei, cu o reapariție masivă a bolii în Albania și câteva focare sporadice suplimentare în Grecia, precum și în fosta Republică iugoslavă a Macedoniei.
                  
               
                     (4)
                  
                  
                     În 2018 s-a înregistrat o îmbunătățire a situației epidemiologice privind DNC și nu a fost raportat niciun caz de DNC în niciun stat membru sau în nicio țară terță învecinată din sud-estul Europei, cu excepția Turciei.
                  
               
                     (5)
                  
                  
                     Drept răspuns la focarele de DNC, statele membre afectate, și anume Grecia și Bulgaria, precum și țările terțe învecinate afectate au pus în aplicare programe de vaccinare în masă a bovinelor și a rumegătoarelor lor sălbatice captive. Croația, unde DNC nu a apărut până în prezent, a pus în aplicare, de asemenea, un program de vaccinare în masă împotriva DNC în 2016 și în 2017, ca măsură preventivă având în vedere situația epidemiologică din statele membre și din țările terțe învecinate. Programele de vaccinare împotriva DNC din Grecia, Bulgaria și Croația au fost aprobate de către Comisie în temeiul Deciziei de punere în aplicare (UE) 2016/2009 a Comisiei (6).
                  
               
                     (6)
                  
                  
                     De la prima apariție a DNC în Europa continentală, Autoritatea Europeană pentru Siguranța Alimentară (EFSA) a emis un „Aviz urgent cu privire la DNC”, adoptat la 29 iulie 2016 (7), precum și trei rapoarte, și anume „Dermatoza nodulară contagioasă: I. Colectare și analiză de date” aprobat la 27 martie 2017 (8), „Dermatoza nodulară contagioasă II. Colectare și analiză de date” aprobat la 29 ianuarie 2018 (9) și „Dermatoza nodulară contagioasă: asistență științifică și tehnică privind activitățile de control și supraveghere” aprobat la 28 septembrie 2018 (10). Toate aceste evaluări științifice sugerează că, atunci când sunt corect puse în aplicare, campaniile de vaccinare în masă împotriva DNC țin boala sub control, prevenind apariția de noi focare.
                  
               
                     (7)
                  
                  
                     Vaccinarea în masă împotriva DNC a continuat în 2018 în toate statele membre și în toate țările terțe învecinate din sud-estul Europei care au fost afectate de DNC.
                  
               
                     (8)
                  
                  
                     De la începutul anului 2018, Croația a încetat vaccinarea împotriva DNC având în vedere situația epidemiologică favorabilă din statul membru respectiv și din țările terțe învecinate. În schimb, Croația a început să pună în aplicare un program de supraveghere a DNC aprobat de către Comisie. Programul respectiv implică supravegherea clinică, virologică și serologică cu un accent pe zonele cu risc ridicat, situate în apropierea statelor membre și a țărilor terțe învecinate în care au fost raportate focare de DNC în ultimii ani.
                  
               
                     (9)
                  
                  
                     În conformitate cu articolul 11.9.4 din Codul sanitar pentru animale terestre al Organizației Mondiale pentru Sănătatea Animalelor (OIE), în caz de vaccinare preventivă, desfășurată într-o țară sau într-o zonă indemnă de DNC, ca răspuns la o amenințare, dar în absența unui caz de DNC, statutul de indemn de boală poate fi recuperat după opt luni de la ultima vaccinare, în cazul în care supravegherea clinică, virologică și serologică a fost realizată în conformitate cu articolul 11.9.15 din codul respectiv.
                  
               
                     (10)
                  
                  
                     Potrivit unui raport prezentat Comisiei de către Croația la 13 octombrie 2018, rezultatele supravegherii clinice, virologice și serologice indică faptul că nu există nicio dovadă a prezenței DNC pe teritoriul său. Deci, Croația îndeplinește toate cerințele privind statutul de indemn de DNC în absența unor cazuri de DNC și întrucât au trecut peste opt luni de la ultima vaccinare împotriva DNC. Prin urmare, este adecvat să se ridice restricțiile cu privire la vaccinarea împotriva DNC în statul membru respectiv.
                  
               
                     (11)
                  
                  
                     Drept rezultat, rubrica referitoare la Croația ar trebui să fie eliminată din lista statelor membre cu „zone indemne cu vaccinare” din anexa I la Decizia de punere în aplicare (UE) 2016/2008.
                  
               
                     (12)
                  
                  
                     Prin urmare, anexa I la Decizia de punere în aplicare (UE) 2016/2008 ar trebui modificată în consecință.
                  
               
                     (13)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Anexa I la Decizia de punere în aplicare (UE) 2016/2008 se înlocuiește cu textul din anexa la prezenta decizie.
         
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 17 ianuarie 2019.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 395, 30.12.1989, p. 13.
         
            (2)  JO L 224, 18.8.1990, p. 29.
         
            (3)  JO L 62, 15.3.1993, p. 69.
         
            (4)  JO L 18, 23.1.2003, p. 11.
         
            (5)  Decizia de punere în aplicare (UE) 2016/2008 a Comisiei din 15 noiembrie 2016 privind măsurile zoosanitare de combatere a dermatozei nodulare contagioase în anumite state membre (JO L 310, 17.11.2016, p. 51).
         
            (6)  Decizia de punere în aplicare (UE) 2016/2009 a Comisiei din 15 noiembrie 2016 de aprobare a programelor de vaccinare împotriva dermatozei nodulare contagioase, prezentate de statele membre (JO L 310, 17.11.2016, p. 66).
         
            (7)  EFSA Journal 2016;14(8):4573.
         
            (8)  EFSA Journal 2017;15(4):4773.
         
            (9)  EFSA Journal 2018;16(2):5176.
         
            (10)  EFSA Journal 2018;16(10):5452.
      
      
         
            ANEXĂ
            
               
                  
                     „ANEXA I
                     PARTEA I
                     «Zone indemne cu vaccinare»
                     1.   Bulgaria
                     
                     
                              
                                 A.
                              
                              
                                 Următoarele provincii din Bulgaria:
                                 
                                             —
                                          
                                          
                                             Provincia Burgas
                                          
                                       
                                             —
                                          
                                          
                                             Provincia Varna
                                          
                                       
                                             —
                                          
                                          
                                             Provincia Dobrich
                                          
                                       
                                             —
                                          
                                          
                                             Provincia Razgrad
                                          
                                       
                                             —
                                          
                                          
                                             Provincia Silistra
                                          
                                       
                                             —
                                          
                                          
                                             Provincia Ruse
                                          
                                       
                                             —
                                          
                                          
                                             Provincia Pleven
                                          
                                       
                           
                              
                                 B.
                              
                              
                                 Următoarele comune din Bulgaria:
                                 
                                             —
                                          
                                          
                                             Comunele Opaka, Popovo și Antonovo din provincia Targovishte.
                                          
                                       
                                             —
                                          
                                          
                                             Comunele Shumen, Kaspichan, Novi Pazar, Nikola Kozlevo, Kaolinovo, Venets și Hitrino din provincia Shumen.
                                          
                                       
                                             —
                                          
                                          
                                             Comunele Svishtov, Polski Trambesh și Strazhitsa, din provincia Veliko Tarnovo.
                                          
                                       
                           2.   Grecia
                     
                     Următoarele regiuni din Grecia:
                     
                                 —
                              
                              
                                 Regiunea Insulele Ionice, exclusiv unitatea regională Kerkyra
                              
                           
                                 —
                              
                              
                                 Regiunea Egeea de Nord, exclusiv unitatea regională Limnos
                              
                           
                                 —
                              
                              
                                 Regiunea Egeea de Sud
                              
                           
                                 —
                              
                              
                                 Regiunea Creta
                              
                           PARTEA II
                     «Zone în care există cazuri de infecție»
                     1.   Grecia
                     
                     
                              
                                 A.
                              
                              
                                 Următoarele regiuni din Grecia:
                                 
                                             —
                                          
                                          
                                             Regiunea Attica
                                          
                                       
                                             —
                                          
                                          
                                             Regiunea Grecia Centrală
                                          
                                       
                                             —
                                          
                                          
                                             Regiunea Macedonia Centrală
                                          
                                       
                                             —
                                          
                                          
                                             Regiunea Macedonia de Est și Tracia
                                          
                                       
                                             —
                                          
                                          
                                             Regiunea Epirus
                                          
                                       
                                             —
                                          
                                          
                                             Regiunea Peloponez
                                          
                                       
                                             —
                                          
                                          
                                             Regiunea Tesalia
                                          
                                       
                                             —
                                          
                                          
                                             Regiunea Grecia de Vest
                                          
                                       
                                             —
                                          
                                          
                                             Regiunea Macedonia de Vest
                                          
                                       
                           
                              
                                 B.
                              
                              
                                 Următoarele unități regionale din Grecia:
                                 
                                             —
                                          
                                          
                                             Unitatea regională Limnos
                                          
                                       
                                             —
                                          
                                          
                                             Unitatea regională Kerkyra
                                          
                                       
                           2.   Bulgaria
                     
                     Întregul teritoriu al Bulgariei, cu excepția zonelor enumerate în partea I.
                  
               ”